白石爛望齊山
作者：沈遼
朝代：宋

paragraphs: 西江水過南山來，青莎白砂一半摧。
夜來雨猛山谷溢，平昔夷余安在哉。
拏舟欲過白石爛，江風激激無纖埃。
古來白石亦可怪，狂湍蕩潏終不頽。
南山經春草木王，羣峰委曲青雲堆。
江中落景若圖畫，山翁住處無崔嵬。
山翁憔悴如槁木，不與世俗同樽罍。
江邊山下人不識，斜日獨上清泠臺。